ΚΑΝΟΝΙΣΜΟΣ (ΕΚΑΧ, ΕΟΚ, ΕΥΡΑΤΟΜ) αριθ. 1546/73 ΤΟΥ ΣΥΜΒΟΥΛΙΟΥ της 4ης Ιουνίου 1973 περί τροποποιήσεως του κανονισμού αριθ. 422/67/ΕΟΚ, αριθ. 5/67/Ευρατόμ "περί καθορισμού του καθεστώτος χρηματικών απολαυών του προέδρου και των μελών της Επιτροπής, του προέδρου, των δικαστών, των γενικών εισαγγελέων και του γραμματέως του Δικαστηρίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων (1), και ιδίως το άρθρο 6,

Εκτιμώντας:

ότι επιβάλλεται η τροποποίηση ορισμένων διατάξεων του κανονισμού περί καθορισμού του καθεστώτος χρηματικών απολαυών της Επιτροπής και του Δικαστηρίου, προκειμένου κυρίως να εξασφαλισθεί η διατήρηση μιας ιεραρχίας μεταξύ των μισθών των μελών της Επιτροπής και του Δικαστηρίου αφ' ενός και εκείνων των μονίμων υπαλλήλων των Ευρωπαϊκών Κοινοτήτων αφ' ετέρου, λαμβανομένων υπόψη των προσαρμογών που έχουν επέλθει στους μισθούς των τελευταίων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αριθ. 422/67/ΕΟΚ, αριθ. 5/67/Ευρατόμ του Συμβουλίου της 25ης Ιουλίου 1967 περί καθορισμού του καθεστώτος χρηματικών απολαυών του προέδρου και των μελών της Επιτροπής, του προέδρου, των δικαστών, των γενικών εισαγγελέων, και του γραμματέως του Δικαστηρίου (2), ο οποίος έχει τροποποιηθεί τελικά από τον κανονισμό (Ευρατόμ, ΕΟΚ, ΕΚΑΧ) αριθ. 2690/72 (3), τροποποιείται ως εξής:

α) Το κείμενο του άρθρου 2 αντικαθίσταται από το ακόλουθο, που αρχίζει να ισχύει από την 1 Ιουλίου 1972:

"Άρθρο 2

1. Ο βασικός μισθός των μελών της Επιτροπής είναι ίσος με το ποσό που προκύπτει από την εφαρμογή των ακολούθων ποσοστών στον βασικό μισθό του υπαλλήλου των Ευρωπαϊκών Κοινοτήτων βαθμού Α1 τελευταίο κλιμάκιο:

Πρόεδρος 138 %

Αντιπρόεδρος 125 %

Επίτροπος 112,5 %

2. Ο μηνιαίος βασικός μισθός των μελών του Δικαστηρίου είναι ίσος με το ποσό που προκύπτει από την εφαρμογή των ακολούθων ποσοστών στον βασικό μισθό του υπαλλήλου των Ευρωπαϊκών Κοινοτήτων βαθμού Α1 τελευταίο κλιμάκιο:

Πρόεδρος 138 %

Δικαστής ή Γενικός Εισαγγελέας 112,5 %

Γραμματέας 101 %."

β) Το κείμενο του άρθρου 3 αντικαθίσταται από το ακόλουθο κείμενο, που αρχίζει να ισχύει από την 1η Ιουλίου 1972:

Άρθρο 3

Τα μέλη της Επιτροπής και του Δικαστηρίου απολαύουν των οικογενειακών επιδομάτων που καθορίζονται κατ' αναλογία προς τις διατάξεις του άρθρου 67 του κανονισμού περί της υπηρεσιακής καταστάσεως των υπαλλήλων και των άρθρων 1 έως 3 του παραρτήματος VII του κανονισμού αυτού".

γ) Το κείμενο του άρθρου 4 παράγραφος 2 και 3 αντικαθίσταται από το ακόλουθο κείμενο, που αρχίζει να ισχύει από την 1η Ιουλίου 1972:

"2. Τα μέλη της Επιτροπής απολαύουν μηνιαίας αποζημιώσεως προς κάλυψη εξόδων παραστάσεως που ανέρχεται σε:

Πρόεδρος 29 745 Β.Φρ.

Αντιπρόεδρος 19 115 Β.Φρ.

Επίτροπος 12 745 Β.Φρ.

3. Τα μέλη του Δικαστηρίου απολαύουν μηνιαίας αποζημιώσεως παραστάσεως που ανέρχεται σε:

Πρόεδρος 29 745 Β.Φρ.

Δικαστής ή Εισαγγελέας 12 745 Β.Φρ.

Γραμματέας 11 620 Β.Φρ.

Οι πρόεδροι τμήματος απολαύουν επιπλέον κατά τη διάρκεια της θητείας τους αποζημίωση λόγω καθηκόντων που ανέρχεται σε 17 000 Β.Φρ. ανά μήνα".

δ) Στο άρθρο 4 προστίθεται η ακόλουθη παράγραφος 4, που αρχίζει να ισχύει από την 1η Ιουλίου 1972:

"4. Οι αποζημιώσεις που προβλέπονται από τις παραγράφους 2 και 3 αυξάνονται ετησίως από το Συμβούλιο, το οποίο αποφαίνεται με ειδική πλειοψηφία λαμβάνοντας υπόψη την αύξηση του κόστους ζωής."

ε) Το ακόλουθο άρθρο 4α παρεμβάλλεται μετά το άρθρο 4 του κανονισμού αριθ. 422/67/ΕΟΚ, αριθ. 5/67/Ευρατόμ, με εφαρμογή από την 1η Ιουλίου 1972:

"Άρθρο 4α

Οι βασικοί μισθοί που προβλέπονται στο άρθρο 2, τα οικογενειακά επιδόματα που προβλέπονται στο άρθρο 3 καθώς και οι αποζημιώσεις που προβλέπονται στο άρθρο 4 παράγραφος 1 αναπροσαρμόζονται βάσει των συντελεστών αναπροσαρμογής που ορίζεται από το Συμβούλιο, κατ' εφαρμογή των άρθρων 64 και 65 του κανονισμού περί της υπηρεσιακής καταστάσεως των υπαλλήλων των Ευρωπαϊκών Κοινοτήτων, για τους υπαλλήλους που έχουν τοποθετηθεί στο Βέλγιο."

Άρθρο 2

Το άρθρο 7 του κανονισμού αριθ. 422/67/ΕΟΚ, αριθ. 5/67/Ευρατόμ τροποποιείται ως εξής, με εφαρμογή από την 1η Ιανουαρίου 1973:

α) Η παράγραφος 1 αντικαθίσταται από το ακόλουθο κείμενο:

"1. Από την πρώτη ημέρα του μηνός μετά την λήξη των καθηκόντων του, και για περίοδο τριών ετών, το πρώην μέλος της Επιτροπής ή του Δικαστηρίου λαμβάνει μηνιαία μεταβατική αποζημίωση της οποίας το ποσό καθορίζεται ως εξής:

- 40% του βασικού μισθού που ελάμβανε κατά τη στιγμή της λήξεως των καθηκόντων του αν η περίοδος κατά την οποία άσκησε τα καθήκοντά του είναι κατώτερη των δύο ετών-

- 45% του ιδίου μισθού αν η εν λόγω περίοδος είναι ανώτερη των δύο ετών και κατώτερη των τριών ετών-

- 50% του ιδίου μισθού αν η εν λόγω περίοδος είναι ανώτερη των τριών ετών και κατώτερη των πέντε ετών-

- 55% του ιδίου μισθού αν η εν λόγω περίοδος είναι ανώτερη των πέντε ετών και κατώτερη των δέκα ετών-

- 60% του ιδίου μισθού αν η εν λόγω περίοδος είναι ανώτερη των δέκα ετών και κατώτερη των δεκαπέντε ετών-

- 65% του ιδίου μισθού στις λοιπές περιπτώσεις."

β) Μετά την παράγραφο 4 προστίθεται η παράγραφος 5 που έχει ως εξής:

"5. Κατά την περίοδο των τριών ετών που αναφέρεται στην παράγραφο 1 το πρώην μέλος της Επιτροπής ή του Δικαστηρίου απολαύει των οικογενειακών επιδομάτων που προβλέπονται στο άρθρο 3."

Άρθρο 3

Το ποσοστό 60% που αναφέρεται στο άρθρο 9 πρώτη παράγραφος του κανονισμού αριθ. 422/67/ΕΟΚ, αριθ. 5/64 Ευρατόμ αντικαθίσταται από το ποσοστό 70% με έναρξη ισχύος από την 1η Ιανουαρίου 1973.

Άρθρο 4

Οι συντάξεις και αποζημιώσεις που αποκτώνται κατ' εφαρμογή των άρθρων 7, 8, 9, 10, 15 και 20 του κανονισμού αριθ. 422/67/ΕΟΚ, αριθ. 5/67/Ευρατόμ ή της αποφάσεως του Συμβουλίου της 14ης Οκτωβρίου 1958 περί ρυθμίσεως των χρηματικών απολαυών των μελών του Δικαστηρίου της Ευρωπαϊκής Κοινότητος Άνθρακος και Χάλυβος, που έχει τροποποιειθεί από την απόφαση της 29ης Οκτωβρίου 1969, αναθεωρούνται βάσει των άρθρων 1, 2, και 3 και με εφαρμογή από την ημερομηνία που ορίζεται από τις εν λόγω διατάξεις.

Άρθρο 5

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 4 Ιουνίου 1973.

Για το Συμβούλιο

Ο Πρόεδρος

R. VAN ELSLANDE

(1) ΕΕ αριθ. 152 της 13. 7. 1967, σ. 2.

(2) ΕΕ αριθ. 187 της 8. 8. 1967, σ. 1/67.

(3) EΕ αριθ. Ν 286 της 23. 12. 1972, σ. 1.